Document ID: 32013R0125

KOMMISSIONENS GENNEMFØRELSESFORORDNING (EU) Nr. 125/2013
af 13. februar 2013
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 2 og 3, og artikel 38, litra c) og d), og
ud fra følgende betragtninger:
(1)
Med henblik på at forbedre tilsynet med de tredjelande, der er godkendt i henhold til artikel 33, stk. 2, i forordning (EF) nr. 834/2007 og de kontrolmyndigheder og -organer, der er godkendt i henhold til artikel 33, stk. 3, i samme forordning, bør samarbejdet med disse tredjelande styrkes. Derfor bør det være muligt at udveksle erfaringer ved at lade observatører deltage i kontroller på stedet.
(2)
I lyset af de erfaringer, der er gjort med implementering af ækvivalensordningen, er det nødvendigt at præcisere, at forarbejdede landbrugsprodukter og alle ingredienser i disse produkter, der er indført fra tredjelande med godkendte kontrolmyndigheder eller -organer i henhold til artikel 33, stk. 3, i forordning (EF) nr. 834/2007, er blevet underkastet en kontrolordning, der er godkendt med henblik på ækvivalenskontrol i overensstemmelse med EU-reglerne.
(3)
Erfaringerne viser, at der kan opstå problemer med fortolkningen af følgerne af uregelmæssigheder eller overtrædelser, som har indflydelse på et produkts økologiske status. Med henblik på at undgå yderligere problemer og for at tydeliggøre sammenhængen mellem Kommissionens forordning (EF) nr. 1235/2008 af 8. december 2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (2) og Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (3), er det nødvendigt at minde om, hvilke forpligtelser medlemsstaternes kontrolmyndigheder eller -organer har i forbindelse med produkter, der ikke opfylder kravene, og som er importeret fra tredjelande, der er godkendt i henhold til artikel 33, stk. 2, i forordning (EF) nr. 834/2007, eller tredjelande med kontrolmyndigheder eller -organer, der er godkendt i henhold til artikel 33, stk. 3, i samme forordning. Endvidere bør det præciseres, hvilke oplysninger om uregelmæssigheder, der skal udveksles mellem Kommissionen, medlemsstaterne og de kompetente myndigheder i et godkendt tredjeland eller de godkendte kontrolmyndigheder eller -organer.
(4)
Med henblik på at forbedre kontrollen med importerede økologiske produkter bør medlemsstaterne meddele de øvrige medlemsstater og Kommissionen om hver importtilladelse, der er udstedes i henhold til artikel 19 i forordning (EF) nr. 1235/2008, senest 15 dage efter datoen for udstedelsen.
(5)
Bilag III til forordning (EF) nr. 1235/2008 indeholder en liste over tredjelande, hvis produktionssystem og kontrolforanstaltninger til økologisk produktion af landbrugsprodukter er anerkendt som værende ækvivalente med dem, der er fastsat i forordning (EF) nr. 834/2007. I lyset af de nye oplysninger, som Kommissionen har modtaget fra tredjelandene siden den seneste ændring af bilaget, bør der indføres visse ændringer til listen.
(6)
Indiens ækvivalensanerkendelse omfatter uforarbejdede vegetabilske produkter og forarbejdede landbrugsprodukter til konsum, der er dyrket i Indien. Indiens kompetente myndigheder har imidlertid underrettet Kommissionen om nye retningslinjer i forbindelse med forarbejdede produkter, der ikke er i overensstemmelse med de forhold, der har været afgørende for, at Indien kunne anerkendes som ækvivalent. I lyset af disse oplysninger, bør specifikationerne for Indien ændres med henblik på at slette henvisningerne til forarbejdede produkter til konsum.
(7)
Japans ækvivalensanerkendelse omfatter uforarbejdede vegetabilske produkter og ingredienser i forarbejdede landbrugsprodukter til konsum, der er dyrket i Japan. Japan har indgivet en anmodning til Kommissionen om en ækvivalensgodkendelse af forarbejdede landbrugsprodukter til konsum, der indeholder ingredienser, der er importeret fra lande, som Japan har anerkendt som ækvivalente. Gennemgangen af oplysningerne og drøftelser med de japanske myndigheder har ledt til den konklusion, at Japans bestemmelser vedrørende produktion af og kontrol med forarbejdede produkter til konsum, der indeholder importerede ingredienser, er ækvivalente med bestemmelserne i forordning (EF) nr. 834/2007. Derfor bør Japans ækvivalensanerkendelse også finde anvendelse på forarbejdede produkter til konsum, der indeholder ingredienser, som der er importeret fra lande, som Japan har anerkendt som ækvivalente.
(8)
Bilag IV til forordning (EF) nr. 1235/2008 indeholder en liste over kontrolmyndigheder og -organer, der er kompetente til at udføre kontrol og udstede attester i tredjelande med henblik på ækvivalens. I lyset af de nye oplysninger, som Kommissionen har modtaget fra de kontrolmyndigheder og -organer, der er omfattet af listen i nævnte bilag, bør der indføres visse ændringer til listen.
(9)
Kommissionen har gennemgået de anmodninger om optagelse på listen i bilag IV til forordning (EF) nr. 1235/2008, der var modtaget inden den 31. oktober 2012. De kontrolmyndigheder og -organer, for hvilke det efter gennemgangen af alle modtagne oplysninger kunne konkluderes, at de opfylder de relevante krav, bør opføres på listen.
(10)
Forordning (EF) nr. 1235/2008 bør derfor ændres i overensstemmelse hermed.
(11)
Med henblik på at sikre en gnidningsløs overgang for så vidt angår listerne over godkendte tredjelande og godkendte kontrolmyndigheder og -organer, bør der fastsættes en senere dato for anvendelse af ændringerne til bilag III og IV til forordning (EF) nr. 1235/2008.
(12)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
I forordning (EF) nr. 1235/2008 foretages følgende ændringer:
1)
I artikel 8, stk. 3, indsættes som andet afsnit:
»Eksperter fra tredjelande, der er godkendt i henhold til artikel 33, stk. 2, i forordning (EF) nr. 834/2007, kan af Kommissionen blive anmodet om at deltage som observatører i kontrol på stedet.«
2)
I artikel 13, stk. 4, første afsnit, indsættes som litra c):
»c)
når den/det i forbindelse med kontrolorganer, der er godkendt i henhold til artikel 33, stk. 3, i forordning (EF) nr. 834/2007, har kontrolleret, at de produkter, der er omfattet af attesten, og, når det gælder forarbejdede landbrugsprodukter til anvendelse som fødevarer eller foder, alle økologiske ingredienser i sådanne produkter er blevet certificeret af et tredjelands kontrolmyndigheder eller -organer, som er godkendt i henhold til artikel 33, stk. 2, i forordning (EF) nr. 834/2007, eller af kontrolmyndigheder eller -organer, som er godkendt i henhold til artikel 33, stk. 3, i samme forordning, eller at de er produceret og godkendt i EU i henhold til samme forordning. Den/det skal på anmodning fra Kommissionen eller den kompetente myndighed i en medlemsstat omgående stille en liste over alle operatører i den økologiske produktionskæde samt over de kontrolmyndigheder eller -organer, som de opererer under, til rådighed.«
3)
Artikel 15 ændres således:
a)
Stk. 2, første afsnit, affattes således:
»Med forbehold af eventuelle foranstaltninger eller aktioner, der træffes i henhold til artikel 30 i forordning (EF) nr. 834/2007, træffer importøren, hvis der er tvivl om, hvorvidt økologiske produkter, der er importeret fra tredjelande, som er godkendt i henhold til artikel 33, stk. 2, i forordning (EF) nr. 834/2007, eller importerede økologiske produkter, der er kontrolleret af kontrolmyndigheder eller -organer, som er godkendt i henhold til artikel 33, stk. 3, i forordning (EF) nr. 834/2007, opfylder kravene i nævnte forordning, og der derved opstår mistanke om uregelmæssigheder eller overtrædelser, alle de fornødne foranstaltninger, jf. artikel 91, stk. 1, i forordning (EF) nr. 889/2008.«
b)
Stk. 3 affattes således:
»3. Med forbehold af eventuelle foranstaltninger eller aktioner, der træffes i henhold til artikel 30 i forordning (EF) nr. 834/2007, træffer medlemsstatens eller tredjelandets kontrolmyndighed eller -organ, hvis der er tvivl om, hvorvidt produkter, der er importeret fra tredjelande, som er anerkendt i henhold til artikel 33, stk. 2, i forordning (EF) nr. 834/2007, eller importerede økologiske produkter, der er kontrolleret af kontrolmyndigheder eller -organer, der er godkendt i henhold til artikel 33, stk. 3, i forordning (EF) nr. 834/2007, opfylder kravene i nævnte forordning, og der derved opstår begrundet mistanke om uregelmæssigheder eller overtrædelser, alle de fornødne foranstaltninger, jf. artikel 91, stk. 2, i forordning (EF) nr. 889/2008, og underretter øjeblikkeligt kontrolmyndighederne, kontrolorganerne og de kompetente myndigheder i de berørte medlemsstater og tredjelande, der er involveret i den økologiske produktion af de pågældende produkter, samt Kommissionen.«
c)
Følgende stk. 4 indsættes:
»4. Når Kommissionen efter at have modtaget en meddelelse fra en medlemsstat om en begrundet mistanke om uregelmæssigheder eller overtrædelser for så vidt angår de importerede økologiske produkters opfyldelse af kravene i forordning (EF) nr. 834/2007 eller nærværende forordning meddeler dette til de kompetente myndigheder i et tredjeland, der er godkendt i henhold til artikel 33, stk. 2, i forordning (EF) nr. 834/2007, eller til kontrolmyndighederne eller -organerne, der er godkendt i henhold til artikel 33, stk. 3, i forordning (EF) nr. 834/2007, skal disse undersøge, hvorvidt der foreligger uregelmæssigheder eller overtrædelser, og underrette Kommissionen og den medlemsstat, der indgav den indledende meddelelse, om resultatet af undersøgelsen og om, hvilke foranstaltninger der er truffet. Disse oplysninger skal indgives senest 30 kalenderdage efter, at Kommissionen har sendt den oprindelige meddelelse.
Den medlemsstat, som sendte den indledende meddelelse, kan bede Kommissionen om at anmode om yderligere oplysninger, hvis der er behov for det, og disse skal sendes til både Kommissionen og den berørte medlemsstat. Under alle omstændigheder skal den medlemsstat, der sendte den indledende meddelelse, efter at have modtaget et svar eller yderligere oplysninger indføre disse i det edb-system, der er omhandlet i artikel 94, stk. 1, i forordning (EF) nr. 889/2008.«
4)
Artikel 19, stk. 2, affattes således:
»2. Medlemsstaterne underretter senest 15 dage efter udstedelsesdatoen de øvrige medlemsstater og Kommissionen om de tilladelser, de giver i henhold til denne artikel, og giver i den forbindelse oplysninger om de gældende produktionsnormer og kontrolforanstaltninger.«
5)
Bilag III ændres i overensstemmelse med bilag I til denne forordning.
6)
Bilag IV ændres i overensstemmelse med bilag II til denne forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Artikel 1, nr. 5) og 6), anvendes dog fra den 1. april 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. februar 2013.

Labels: 17
5
3
6
18